ส.ส.ใหม่ร่วมรัฐพิธีฯ “ธนาธร”แต่งขาว ลั่นยังคงสถานะ ยันพรรคไร้งูเห่า-“มิ่งขวัญ”เอาแต่ยิ้ม!
ส.ส.ใหม่ร่วมรัฐพิธีฯ “ธนาธร”แต่งขาว ลั่นยังคงสถานะ ยันพรรคไร้งูเห่า-“มิ่งขวัญ”เอาแต่ยิ้ม!
ส.ส.ใหม่ร่วมรัฐพิธีฯ “ธนาธร”แต่งขาว ลั่นยังคงสถานะ ยันพรรคไร้งูเห่า-“มิ่งขวัญ”เอาแต่ยิ้ม!
24 พ.ค. 2562

ผู้สื่อข่าวรายงาน บรรยากาศบริเวณอาคารรัฐสภาใหม่มีบรรดาสมาชิกสภาผู้แทนราษฎร หรือ ส.ส. ใหม่  จากทุกพรรคการเมือง  ต่างเตรียมตัวเข้าร่วมรัฐพิธีเปิดประชุมรัฐสภา  ณ ห้องประชุมวิเทศสโมสร  กระทรวงการต่างประเทศ  ซึ่งพระบาทสมเด็จพระวชิรเกล้าเจ้าอยู่หัว  และสมเด็จพระนางเจ้าฯ พระบรมราชินี เสด็จพระราชดำเนินทรงเปิดประชุมรัฐสภาในเวลาประมาณ  14.50  น. 
โดยนายธนาธร จึงรุ่งเรืองกิจ หัวหน้าพรรคอนาคตใหม่ พร้อมด้วย ส.ส.ของพรรค เดินทางมาบริเวณรัฐสภาใหม่  เพื่อขึ้นรถบัสที่ทางสำนักงานเลขาธิการสภาผู้แทนราษฎร จัดเตรียมไว้สำหรับเดินทางไปร่วมรัฐพิธีเปิดประชุมรัฐสภาที่กระทรวงการต่างประเทศ พร้อมกล่าวว่า ขณะนี้ตนเองยังคงเป็นสมาชิกสภาผู้แทนราษฏร (ส.ส.) ตามกฏหมาย ดังนั้นจึงต้องเข้าร่วมพิธีเปิดประชุมรัฐสภา ส่วนการทำหน้าที่ในการลงมติเลือกประธานสภาผู้แทนราษฏรในวันพรุ่งนี้นั้นให้เป็นหน้าที่ของประธานในที่ประชุม ที่จะวินิจฉัยว่าจะให้ตนเองเข้าร่วมการประชุมหรือไม่
หัวหน้าพรรคอนาคตใหม่ กล่าวอีกว่า พรรคอนาคตใหม่ยังคงมีการพูดคุยกับพรรคต่างๆ เพื่อจัดตั้งรัฐบาลแต่ยังไม่ได้ข้อสรุป รวมถึงการเสนอชื่อประธานสภาผู้แทนราษฏร  พร้อมย้ำว่า ภายในพรรคไม่มีปัญหางูเห่าอย่างแน่นอน ทุกคนหนักแน่น ทำงานด้วยอุดมการณ์เดียวกัน
ขณะที่นายมิ่งขวัญ แสงสุวรรณ์ ส.ส.บัญชีรายชื่อ พรรคเศรษฐกิจใหม่ ปฏิเสธให้สัมภาษณ์กรณีตัดสินใจลาออกจากตำแหน่งหัวหน้าพรรค ตลอดจนท่าทีหลังจากนี้ว่าจะยังคงเป็นไปตามที่ได้ร่วมลงสัตยาบันไว้กับพรรคการเมืองฝั่งประชาธิปไตยหรือไม่ แต่ยังมีสีหน้ายิ้มแย้ม
นอกจากนี้มีรายงานด้วยว่า นายมงคลกิตติ์ สุขสินธารานนท์ ส.ส.พรรคไทยศรีวิไลย์ ได้เดินเข้าไปหา นายวัน อยู่บำรุง ส.ส.พรรคเพื่อไทย ในระหว่างที่กำลังเดินขึ้นรถบัส เพื่อไปร่วมพิธีเปิดประชุมสภา พร้อมกล่าวว่า “จับมือกันหน่อย” อย่างไรก็ตาม นายวัน ตอบกลับว่า “ไม่ต้องจับหรอก” หลังจากนั้น ทั้ง 2 คน  ก็เดินแยกจากกันไปขึ้นรถบัสคนละคัน
ส่วนความเคลื่อนไหวของพรรคพลังประชารัฐ  ส.ส. 115 คน ของพรรคพลังประชารัฐ รวมตัวถ่ายรูปที่หน้าทำการพรรค โดยมีแกนนำคนสำคัญ อาทิ นายสมศักดิ์ เทพสุทิน,นายสุริยะ จึงรุ่งเรืองกิจ,นายสุชาติ ตันเจริญ,ร.อ.ธรรมนัส พรหมเผ่า,นายอนุชา นาคาศัย เป็นต้น แต่เป็นที่น่าสังเกตว่า 2 แกนนำ คือ  นายณัฎฐพล ทีปสุวรรณ และนายพุทธิพงษ์ ปุณณกันต์ ไม่ได้ร่วมเดินทางโดยรถบัสของพรรคไปกับคณะด้วย      ทั้งนี้บรรยากาศเป็นไปอย่างเป็นกันเอง โดยบรรดา ส.ส.ใหม่ ได้มาถ่ายรูปร่วมกันเป็นที่ระลึก ก่อนขึ้นรถบัสจำนวน 3 คันไปที่กระทรวงการต่างประเทศ